Tidligere i dag kunne politiet oplyse i sin anklageskrift, at en 21-årig mand skulle have oddset løs for 68.000 kroner - men ikke fra sin egen pengepung, men derimod fra sin chefs. Den tiltalte var ansat i en butik i Hjørring, hvor han i perioden fra den 11. december 2021 til den 5. februar i år oddsede løs, når han var på vagt. I dag skulle han møde i Retten i Hjørring for at få regnskabet gjort op med retssystemet, hvor der også var lagt op til en straf for databedrageri efter straffelovens paragraf 279 a. Men retssagen gik ikke som planlagt. Tilstod som forventet I mangel på en udtalelse fra kriminalforsorgen, blev retssagen udsat til den 6. december. Kriminalforsorgens udtalelse er en rutinemæssig foranstaltning, der bl.a. har til formål at afgøre, hvorvidt den tiltalte kan pålægges en ubetinget eller betinget fængselsstraf, oplyser anklager Søren Riis Andersen fra Nordjyllands Politi. Ikke desto mindre blev den tiltalte afhørt og afgav forklaring, da han mødte op i retten i Hjørring til eftermiddag. Her erkendte han samtlige forhold, hvilket var forventeligt, oplyser anklager Søren Riis Andersen.

Referat:
Den 21-årige mand var i dag mødt op til retten i Hjørring for at modtage sin straf. Men sådan blev det ikke.